Cerito-Cerito EJang Musei
1.  Sadié Ku

Uku asal ne tun Ejang Sam̅é.  Tapi uku ngen tun tuei ku aléak mai pasar wakteu uku gi titik.  Jijei o, namen ku sadié ku adé ba Cu'up.


Cu'up adé ba kota sengak kareno penan ne nak kékéa tebo.  Di tekujat nadeak tun o Tebo Kabeak.  Amen perwéng sengak lut.  Tiko-tiko coa te teng̅ea men̅ei.  Matei bilei mecelik abéak pokoa tojoak.

Tun Cu'up tun Ejang, nadeak ku.  Apir kete ne betani.  Pa'o kebun kol, puluo kawo, adé kulo di besaweak ne.  Kelang-kelang o temamen jagung ngen kacang guréng.

Nak Cu'up coa si deu penan te lak meto-meto.  Amen ite gidong perai, di tekadeak ne Suban, Danuo Tés, udo o Sadié Saweak Tés.  Adé kulo di leyen ne tapi coa si tekujat.

Amen bilei Selasa deu tun kunai sadié-sadié ngeluea kerno bilei o bilei peken ne.  Amen ite temmeu kuat-kuat te, tennei te, "Lak mai ipe udi"? Pastei si jemawap, "Mai Selasa o!" Bilei o ba semulen-mulen mesoa opot ne kunai sadié leyen.

Ah, Cu'up deu peken-peken, misal ne, peken Kamis, peken Rebu.  Tapi peken-peken o cuma debilei o besi nak sadié di oak kunai pasar Cu'up.

Tapi amen coa bilei perai kabuk-kabuk bi aleu mai dumei.  Nak dalen temmeu semulen-mulen mai dumei kulo lajeu ba beragam.  Tiko-tiko jijei opot.

Amen uku tinget kete ne o, Oi ! oak kiro ku!  Lajeu in̅eu uku ngen sadié ku.

2.  Lalan

Meno o adé cerito tun tuei.  Cerito ne awié yo.  Adé nak debueak sadié diem tun bujang.  Gén ne Bujang Kurung.  Adé do bilei si aleu mai ngéwéa nak bioa, coa si oak kunai sadié ne.  Si aleu mai ngéwéa, nem̅in ne belas ngen silei.  Si aleu menék matei bilei.  Si beguték panuo.  Coa an sapié si nak penan ne lak ngéwéa.  Si mulai ngéwéa.  Coa dé kan lak em̅uk kéwéa ne.  Bilei bi lekat.  Uléak coa dé si ne.  Udo o adé nyut ne lak bélék.

Wakteu si lak bélék tenngoa ne tun giag.  Si tak mim̅ang ne.  Si cengang kemléak adé tun alep-alep nien.  Tobo o semulen‑mulen.  Adé dikup di alep su'ang ne.  Si di piset su'ang ne.  Beguték Bujang Kurung ma'ak ne, coa tobo o namen.  Bujang Kurung tak mak bajeu di piset su'ang o.  Wakteu tobo o sudo men̅ei, makié areak alat ne, kes ne areak alat di piset o bi laput.  Pasoak ne sudo makié areak alat ne lak bélék mai léngét.  Tapi di piset nano coa nam tebang igei.  Bajeu ne bi laput.  Ngin̅oi si ke'an jano ne.  Pasoak ne ngin̅oi kulo kemléak asoak ne coa nam bélék igei.  Jisanak ne aleu kete.  Ting̅a di piset o su'ang.

Kenléak Bujang Kurung o awié o.  Tekjir si.  Coa si sako do'o anak diwo.  Si maik bajeu di nemak ne nano.  Si tak em̅in melilei.  Udo o Bujang Kurung magea igei di piset nano.  Si temnei bene si coa bélék mai léngét.  Nadeak di piset o, bajeu ne laput.  Udo o Bujang Kurung majak mai sadié ne.  Lak di piset o.  Tennei Bujang Kurung gén ne.  Gén ne Lalan.

Bi sapié nak sadié Bujang Kurung, nem̅in Bujang Kurung mai umeak ne.  Diem ba Lalan nak di an bi ke'an.  Bujang Kurung tujeu ngen Lalan.  Lalan lak kulo cito kulo ngen Bujang Kurung.  Coa an udo o napag tun sadié o tun beduei o.

Abis cerito ku.

3.  Kacéa Si Tukang Pellos

Meno o adé kacéa dikup.  Cerito ne barat o.  Wakteu o jaman nebei Sulaiman.  Benatang pacak kete miling.


Bilei panes, Kacéa meto-meto kelidea nak im̅o sunyei bai.  Kacéa meto-meto mai umeak kuat-kuat ne, tapi kete kuat ne aleu.  "A, baik uku tidoa bai," nékér Kacéa.  Si aleu mesoa kiuo di lin̅ep ne.  Si mulai tidoa.  Tapié lak tidoa, tenngoa ne kemrésék.  Gidong si kemlalei, jano, Imuo Dan lak em̅uk si.  Kacéa lak melilei, cigei nam igei.  Tapi si icak-icak sedi.  Imuo Dan betenei, "Bene ko sedi, Céa? Dang sedi uku lak em̅uk ko".


"Uku coa sedi ko lak em̅uk uku," nadeak Kacéa.  "Tapi di sedi ku, api ba tukang tung̅eu ketipung ninik ku o?" nadeak Kacéa samo temun̅juk sa'ang se'et nak das pun kiuo o.  Udo o Kacéa ngin̅oi belak-lak.


"Buléak uku temaboak ne, coa?" nadeak Imuo Dan.  "Dang!" nadeak Kacéa samo ngin̅oi.


"Bene?" nadeak Imuo Dan. 

 
"Sebap atié ku sedi lut amen ku temngoa ne".


"Keloak ba uku temtus ne, Céa" nadeak Imuo Dan.  Bé uku coa em̅uk ko."

  "Tapi amen ko temtus ne, atié ku sedi lut" nadeak Kacéa.  "Tapi amen ko lak temtus ne kenai, kunyeu ba uku aleu oak-oak ne kileak” nadeak Kacéa.  Amen uku madeak "Sudo!" bé ko mulai temtus ne.  Uku cigei temngoa igei," nadeak Kacéa.  "Mai ba" nadeak Imuo Dan o.


Udo o melilei Kacéa oak-oak ne.  Bi oak, si mengekik "Sudo!" Temngoa Kacéa madeak "Sudo!" mulai Imuo Dan temtus sa'ang se'et o.  Jano nadeak te? Bié se'et keluea mutut Imuo Dan.  Imuo Dan tepeng̅ang-peng̅ang gis nutut se'et.  Mai ipe melilei nan̅jo se'et o an-an lajeu matié Imuo Dan o.


Bélék te magea Kacéa nano.  Si melilei gacang-gacang ne.  Udo o si bedan iding tedung gidong tidoa.  Jano, coa si namen Buang bélék kedong ne lak em̅uk Kacéa.  Tapi Kacéa madeak, "Sabar kileak!" sebap amen Buang lak em̅uk si, arus makié ebet Nebei Sulaiman di begulung o sebap si tukang tung̅eu ne neloak Nebei Sulaiman.  Buang mak ebet gidong begulung.  Si makié.  Jano nadeak te?  Tedung jagei tak ne melilit Buang lajeu Buang matié.  Udo o Kacéa melilei oak-oak ne.

4.  Kang Ngen Be'uk


Meno o nak negrei nebei Sulaiman adé Be'uk ngen Kulei.  Si samo-samo temanem pisang.  Gi Kulei, tenanem ne anak pisang tapi gi Be'uk, tenanem ne pisang bi semulen tapi pucuk ne mai beak.


Pisang tenanem Be'uk coa idup.  Pisang tenanem Kulei idup ba'es.  Nadeak Kulei, "Bi lei pisang ku." "Bi lei kulo pisang ku," nadeak Be'uk.


An bi ke'an bi beman̅ak pisang Kulei.  Nadeak Kulei ngen Be'uk, "Bi beman̅ak pisang ku" nadeak Kulei.  "Bi beman̅ak kulo pisang ku dé'é" nadeak Be'uk.


Udo o bi an mesak pisang Kulei.  Tapi Kulei coa nam kenék.  Neloak Kulei Be'uk kemnék ne.  Sapié Be'uk nak das o, si beguték em̅uk ne.  Desiket biak, duei siket biak, udo o jano lak biak kete.


Nadeak Kulei, "Kating gi ku desoa, Be'uk!"


"Desoa manis!" nadeak Be'uk.


"Kating gi ku kak ne, Be'uk," nadeak Kulei.


"Kak ne manis," nadeak Be'uk.  Udo o abis pisang detudak nem̅uk Be'uk.


"Pakoak lak males Be'uk yo?" nékér Kulei.  Si pacak kenék, si pacak melupat, uku panuo bai cen̅ok.  A, uku minai tulung ngen Kang bai." Si aleu magea Kang.  Cenrito kelak ne.


"Jijei!" nadeak Kang.  Udo o Kang aleu mesoa Be'uk, coa temeu.  Kang diem beak buteu em̅et Be'uk.


Coa an sudo o Be'uk teko, temot das buteu penan Kang sebunyin.  Temot Be'uk das butew, mulai Kang madeak.


"Kang katip!" nadeak Kang.

  "Huuus! Api si do'o?" nadeak Be'uk.

  "Kang katip," nadeak Kang.  Kang katip-katip botoak Be'uk.


"Hus! Api do'o?" nadeak Be'uk.


"Huuuut!" senim̅et Kang.  
"Héy, ko leyen di nen̅og leyen di menyim̅et."  Sako be'uk yam ne di menyim̅et.  Udo o si mak putung tak temtus yam ne déwék lajeu Be'uk matié.


Do'o ba amen tun tamak ige.  Sako ne ijé ne di semim̅et kécék ne o yam ne.  Kes ne Kang.

5.  Meterei


Adé meno o cerito tun tuei-tuei.  Adé gén tun Majei.  Anak ne adé sem̅ilan.  Di piset su'ang gén ne Meterei.  Meterei yo alep nien.  Kemelbéak alep ne.  Tun sayang kete ngen si.  Tapi pasoak ne coa tujeu kemléak Meterei o.  Pasoak ne mogoa madeak Meterei di kidék-kidék ne.  Nogoa pasoak ne mengéak.


Udo o adé di laput nak dasié ne.  Tun ribut mesoa ne.  Coa temeu, tun tak temneak Meterei mak ne.


Pan̅jang cerito ne, Meterei lak nam̅ung mai beak im̅o.  Meterei coa namen si lak nam̅ung bapak ne.  Coa an udo o si najak bapak ne mai im̅o.  Kabuk-kabuk bi aleu em̅in mié lem ibet, lapen lem tabung.


Sapié nak beak im̅o iding ebaka gajeak, nenea bapak ne pon̅ok serudung.  Wakteu pon̅ok ne o bi sudo, bapak ne madeak kem̅et si nak pon̅ok, si lak mak putung nak pa'ak o besi.  Udo o bapak ne aleu.


O ba Meterei em̅et si.  Bi an si em̅et.  Coa dé bapak ne teko igei, coa.  Ikak-ikak bilei bi lak kelmen.


Pon̅ok nak ebaka gajeak nano penan melitas benatang bélék kunai mesoa upan.  Tem̅ié-tem̅ié melitas gajeak.  Tena'ak ne Meterei, "Hoy, Meterei, jano uleak nu nak di o?  Bilei bi lak kelmen".


"Uku nam̅ung bapak ku," nadeak Meterei.


Terus udo o deu benatang melitas.  Penyudo ne melitas edung merdaung.  Tennei ne Meterei, "Jano nem̅et nu nak piyo?  Bilei ikak-berikak bi lak kelmen." 


Senim̅et Meterei, "Uku coa dé penan bélék.  Dalen coa ku namen.  Uku nam̅ung bapak ku," nadeak Meterei.


"Amen barat o, maro ba temotoa uku bélék," nadeak edung merdaung.  Tak edung merdaung mepék Meterei nak tukuk ne.  Udo o nem̅in ne Meterei mai sadié ne, sem̅e'ang bioa, melitas im̅o lem.


Udo o sapié si nak sadié edung Merdaung.  Tobo o senam̅ut tun sadié o.  Wakteu edung Merdaung sapié nak sadié ne, mako o si bubeak jijei bujang alep.  Coa an udo o si napag tun ngen Meterei.


Cuma tengén.  Yo ba cerito ne.

6.  Kacéa Ngen Raksasa


Meno o adé cerito kacéa lak mesoa kan nak bioa coa oak kunai penan ne diem.  Bilei si lak aleu, si aleu kabuk-kabuk lut-lut.  Si begecak.


Nak dalen temeu si Mangé.  Tennei Mangé, "Hoy, Céa!  Lak mai ipe ko?".  "Lak mesoa kan," nadeak Kacéa.


"Uku mileu, buléak, coa," nadeak Mangé.


"Tai ba!" nadeak Kacéa.

  Udo o terus si panuo berpak Mangé.  Coa an udo o temmeu ngen Imuo.


"Lak mai ipe udi?" nadeak Imuo.


"Mesoa kan," nadeak Kacéa.


"Uku mileu!" nadeak Imuo.


"Maro ba!" jawap Kacéa.  Udo o guték igei tobo o panuo.  Udo o coa an temmeu igei ngen Gajeak.


"Lak mai ipe udi?" nadeak Gajeak.


"Kémé lak mesoa kan," nadeak Kacéa.


"Uku mai, buléak, coa?" nadeak Gajeak.


"Buléak!" nadeak Kacéa.  An bi ke'an tobo o panuo melitas lekok, melitas im̅o.  Sapié tobo o nak penan nadeak Kacéa o.  Mulai ba metis bioa o.  Gajeak tukang makut pitak ne.  Mangé pogoa mikoa ne.  Coa an udo o ke'ing bioa o.  Mulai mesoa kan.  Uléak nakut mai da'et nepék beak kiuo lei.

kiuo.  Neloak Imuo tukang tung̅eu ne.  Di leyen ne terus mesoa kan.


Bélék cerito te magea Imuo gidong temung̅eu kan.  Gidong si baik-baik temung̅eu kan teko Raksasa.


"Hoy, Imuo, jano uleak nu?".


"Temung̅eu kan," nadeak Imuo.


"Uku lak em̅uk uléak udi" nadeak Raksasa.


"Dang!" nadeak Imuo.


"Ko nonoak ku bé" nadeak Raksasa o.

  Kemtea Imuo temngoa ne.  Si melilei magea Kacéa.  Si cemrito Raksasa em̅uk kan.


"Bedan! Selon pan̅jang pa'ing ceréngéng o coa tak guno ne," nadeak Kacéa.  Kacéa meloak Gajeak temung̅eu kan, tapi Gajeak coa kulo binei.  Melilei si kemléak raksasa o.  Udo o neloak Mangé, bi coa kulo binei.


"Bedan! Udi yo lei bai ne, coa tak kebinei.  Bé uku temung̅eu ne".

  Aleu Kacéa temung̅eu ne.  Raksasa ati teko.  Kacéa mak bes.  Si mogoa semam̅ung ne pan̅̅ang-pan̅jang ne.  Gidong awié yo, teko Raksasa lak em̅uk kan, tapi selé si kemléak Kacéa gidong barat o.  Tennei ne, "Oy, Kacéa, jano uleak nu?"


"Uku menea tilei sebap denyo lak kiamat.  Pun kiuo yo besi di coa ajoa ne," nadeak Kacéa.


"Uku menupang, Céa!" nadeak Raksasa o.


"Dang!" nadeak Kacéa.

 
"Laa, Céa, ite pasoak," nadeak Raksasa o samo mengéak.  "Ko nem̅uk ku bé," nadeak Raksasa o.


Kem̅uk ba!" nadeak Kacéa.  "Bé ngen uyo samo-samo bai matié," nadeak Kacéa.  Raksasa mengibo ngen tam̅eak saben.


Penyudo ne, "Kesoa ba tilei deu-deu ne," nadeak Kacéa.  Aleu Raksasa mesoa tilei bes deu-deu ne.  Bi deu tilei o nadeak Kacéak, "Kelilit mai awak nu samo nékét nak pun kiuo lei o".  Mulai Raksasa mékét ne.  Nékét ne it-it deu-deu ne.


"Cubo ngegerutak” nadeak Kacéa.  Tapi raksasa o cigei nam lepas igei.

  "Léngét kelem, bilei lak ujen," nadeak Kacéa.  "Denyo lak kiamat ba." Udo o Kacéa mékét kagen Raksasa lajeu cigei nam benyabei lajeu matié.

"Diyo upéak tun galak em̅uk kan uléak kémé, nadeak Kacéa.


Raksasa o matié, Kacéa men̅og kuat-kuat ne meloak kemléak.  Kuat-kuat ne lajeu saben kete ngen Kacéa.  

7.  Ketinoak


Adé meno o gen nak sadié oak kunai pasar adé tun semulen alep.  Gén ne Meterei.  Si anak diwo tu'un mai denyo kerno sepasoak ne coa as kemléak si.


Kabuk-kabuk si aleu mai men̅ei mai bioa coa si oak kunai umeak ne.  Si pogoa kemusuk buk ne.  Ijei o bayang-bayang ne adé nak lem bioa.  Unen ne o nak beak pun kiuo.  Nak das ne adé semat temung̅eu ne.  Semat o gén ne Ketinoak.  Si gidong temot nak das dan kiuo lei o.  Kenléak ne bayang-bayang Meterei nak bioa o.  Sako ne bayang ne kalep o.  Udo o kenléak ne do'o bayang-bayang Meterei.  Jengik nien si kemléak Meterey yo.


Adé kulo nak sadié leyen bujang alep.  Gén ne Bujang Kurung.  Si aleu meto-meto samo em̅in piket poyoak.  Panuo kelideak masuk im̅o keluea im̅o, masuk sadié keluea sadié.  Sapié ba si nak sadié Meterei alep o.  Si kemléak Meterei o alep lut.  Si meloak in̅ok ngen bapak ne masen.  Nasen in̅ok ne Meterei o.  Lak kulo Meterei o.  Bi sudo basen kedeu peltak ne seto ngen leyen-leyen ne bi sudo, bilei ne bi tentep.  Ting̅a em̅et ne bai igei.


Ules ne tenngoa semat bié nak pun kiuo nak das unen penan tun men̅ei o.  Semat bié o jengik temngoa ne.  Coa an udo o Meterei lak napag tun ngen Bujang Kurung.  Memen ne tun lak um̅ung, Meterei aleu mai bioa lak men̅ei.  Semat bié kemléak Meterei lak men̅ei.  Si tak temulak Meterei lajeu Meterei monot.  Semat o bubeak jijei selawié dekmai ngen Meterei.  Icak-icak si Meterei.  Coa tun namen di bélék kunai men̅ei o iso si Meterei.  Napag tun semat bié yo nano ngen Bujang Kurung.


Bélék cerito te ngen Meterei yo nano.  Si monot terus sapié nak debueak sadié.  Tenakep tun.  Naket tun jijei anak ne.


Bélék igei cerito te magea semat bié di jijei ngen Bujang Kurung nano.  Gén ne Ketinoak.  Kakok ne coa si teu gén ne ikak si tir-tir bai.


Coa an sudo napag, sakit Bujang Kurung.  Kedong meleket ngen tikea, awak bi ja'ei, bi ting̅a babak nalut telan igei, em̅uk mié coa lak, em̅uk bioa eng̅an.  Tun bi rényéng kete mékér ne.  Cem-cem ubet bi nelié tapi Bujang Kurung coa kenai ka'en.


Udo o adé tun kunai sadié leyen semuleu ne.  Tun semuleu yo selawié.  Nem̅in ne mié, nem̅in ne bioa, neloak ne Bujang Kurung em̅uk ne.  Selé ne kulo, Bujang Kurung ngejut sihat, em̅uk mié galak.  Tapi amen selawié o bélék mai sadié ne, Bujang Kurung pin̅o igei sakit ne.  Amen selawié o teko, sihat igei Bujang Kurung.  Bujang Kurung awié o ba terus ne.


Mak te pen̅ak cerito ne.  An-an tennei tun, "Api si ko yo di nien ne?".  Coa lak selawié o cemrito ne.  Bi nekoak tun tapié selawié o cemrito.  Bi sudo temngoa cerito o, tapié tun namen selawié o adé ba Meterei di nonot belo o.


Ketinoak temngoa kulo cerito o.  Tak tun temakep ne, tak tun men̅em lajeu si matié.  Meterei nano lajeu diem nak di.  Bujang Kurung sihat igei.  

8.  Be'uk Ngen Kulei


Meno o adé Be'uk sepa'ak umeak ngen Kulei.  Be'uk kabuk-kabuk bi tan̅ang mai umeak Kulei.  Wakteu o bilei ujen bai.  Nadeak Be'uk ngen Kulei, "Jano lukak te, San?  Bilei kidék, ujen bai."


"Bediang bai ite" nadeak Kulei.  "Maro te!" nadeak Be'uk.

  Udo o Kulei mak putung midup opoi lei-lei ne.  Bediang ba Be'uk ngen Kulei, em̅et ujen nyié.  Coa an udo o ujen nyié.  Betenei Kulei, "Mai ipe ite meto bilei yo, San?"


"Teak ba," nadeak Be'uk samo pékér.  "O, adé lukak ne," nadeak Be'uk samo tawei.  "Ite maling pedes Majei bai.  Si coa gi mai dumei.  Bilei ujen yo.


"Tai ba te!" nadeak Kulei.

  Coa an udo o aleu ba Be'uk ngen Kulei mai maling pedes.  Panuo si beduei o goyo-goyo mai ma'ak puluo pedes Majei.  Bi sapié tobo o nak di, Be'uk mulai em̅uk pedes o.  Kulei em̅uk kulo.  Wakteu Be'uk em̅uk ne, tepeng̅ang Be'uk, "Waaa, pelgéak pedes Majei!"  Kelék jano gén ne!


"Dang miling lék," nadeak Kulei.  Tapi Be'uk miling tam̅eak lék, "In̅ok! Pelgéak pedes Majei!" nadeak Be'uk.


"Diem!" nadeak Kulei.

  Tapi Be'uk tam̅eak lék lajeu Majei namen.  Si tak man̅jo Be'uk ngen Kulei.  Be'uk gacang ngacap lajeu dapet Kulei tenakep Majei.  Si tak mam̅ung Kulei nak puluo tebok salak.  Tesakut Kulei nak puluo tebok salak o.  Beguyang amen kenm̅us angin.


Udo mating Kulei mai puluo tebok salak nano, Majei bélék.  Beguték Be'uk magea Kulei di tesakut nak tebok salak o.  Goyo-goyo si mecat Kulei kunai penan ne tesakut.  Sudo mepas Kulei tanj̅̅̅̅̅̅a kulo be'uk.  Be'uk us nyakut kulo nak puluo tebok salak.  Kulei coa nam temulung lajeu Be'uk matié.

